Krajčí, Marek, poslanec NR SR (2023-06-20):
Ďakujem pekne za slovo. Áno, pán minister, presne o tomto sme sa bavili, že keby tam ten rezident mal následne možnosť si vybrať, kde tú rezidentúru bude robiť, teda v ambulancii alebo zostane v nemocnici, ktorá si ho najala, tak by to bolo v poriadku. Dokonca by sa mi to páčilo, pretože tým pádom ten dotyčný človek teraz, keď chce ísť pracovať, väčšinou k súkromníkom, ale aj v štátnej nemocnici to už robili, že musel podpísať zmluvu, ktorá ho zaväzovala, že následne po ukončení svojej atestácie bude musieť pracovať u, v tej-ktorej nemocnici, inak by musel zaplatiť sumu svojho vzdelávania, ktorú tá nemocnica do jeho vzdelávania investovala. Toto by toho dotyčného lekára nejakým spôsobom uvoľnilo a mohli by sme ich mať možno v systéme viac, lebo by nemusel podpisovať takéto zmluvy s nemocnicami. Ale vy keď zároveň tam dáte to, že on potom v tej nemocnici musí zostať, tak v princípe pre toho lekára sa veľa nemení a obávam sa, že toto nemusí vôbec vytvoriť viac lekárov v systéme. Ten lekár, keď ho tá nemocnica potrebuje, tak si ho zamestná teraz, podpíše s ním zmluvu, že tam musí zostať, ináč ho nezobere, a takto naozaj tie nemocnice si zoberú tých rezidentov práve preto, lebo štát bude platiť ich vzdelávanie. A tam je potom tá otázka, že či tie peniaze ostanú v systéme, alebo nie, pretože ako aj správne hovorí pani poslankyňa, súkromník robí veci pre zisk, hej? To znamená, on sa snaží optimalizovať zisk. Takže z tohto pohľadu je to pre mňa sporné a škoda, že táto možnosť, tak ako ste mi to, pán minister, alebo ako si mi to, pán minister, hovoril, tam neni takto napísané. Je napísané, úplne ináč je napísaná, takže ten rezident musí zostať v tej nemocnici, čo je škoda, čo je škoda. Chcel som ešte na ten jeden malý invektív pani poslankyne; však tak ako si si teraz osvojila ten pozmeňujúci návrh, tak si si ho mohla osvojiť a predniesť ho na výbore. Dával som všetkým tú možnosť. Tie pozmeňujúce návrhy v počte 130 strán nám prišli v piatok, boli tam prílepky, ktoré neboli prekomunikované s prezidentkou, boli tam atómovky, na ktoré neboli, nebolo stanovisko ministerstva financií, to znamená, my sme niektorí poslanci, ktorí naozaj intenzívne pracovali cez celý víkend, sme si aj cez to prechádzali a nechali sme možnosť komukoľvek z poslancov výboru, aby si osvojil ktorýkoľvek pozmeňujúci návrh. Ja som rád, že si tak urobila teraz a že si to predniesla v pléne, ale bez tej poznámky, to, že na výbory nechodíš, tak dobre, je to tvoje rozhodnutie. Treba sa vždy ospravedlniť, pretože keď sa neospravedlníš, tak, samozrejme, ja to musím nahlásiť potom predsedovi parlamentu, ale, ale akože takýmto spôsobom to hovoriť... Práve naopak, ja som bol rád, že ten výbor bol nakoniec uznášaniaschopný, že nám ho pomohol pán poslanec Raši v podstate spriechodniť, že sme tam mohli prebrať veci, že sa tam podali pozmeňováky, ktoré sa podali, ktoré si stihli poslanci osvojiť. To, že ty nechodíš na výbory, tak potom aspoň takéto poznámky si, prosím ťa, ušetri. Ja mám tiež dva pozmeňujúce návrhy. Tiež sú to pozmeňujúce, jeden pozmeňu... dva pozmeňujúce návrhy, ale jeden pozmeňujúci návrh je návrh ministerský, na ktorom je teda zhoda s ministerstvom, ktorý bol ešte mierne dopracovaný po tom, ako nám bol v piatok podaný do výboru. Ja som si ho teraz vlastne osvojil a tiež ho chcem tu predniesť. Sú v ňom technicko-legislatívne zmeny, ktoré je potrebné do zákonu doplniť, tak aby zákon bol funkčný. Sú tam určité, určité doplnenia. Navrhuje sa napríklad posunutie účinnosti tých ustanovení, ktoré upravujú zmenu v rámci kompetencií na vydávanie povolení na prevádzkovanie ambulancií zdravotnej záchrannej služby takým spôsobom, aby k navrhovanej zmene došlo až tesne pred uplynutím obdobia, na ktoré boli vydané v súčasnosti platné povolenia, a teda aby úkony a konania súvisiace s vydanými povoleniami, ako napríklad vyznačenie zmeny v povolení, rozhodovanie o zmenách povolenia podľa § 17b až 17d vykonával subjekt, ktorý tieto povolenia vydal. Takisto môj pozmeňujúci návrh hovorí o možnosti zmeny údajov, ktoré bude nutné vyznačiť aj v povolení, čo orgán príslušný na vydanie povolenia v prípade zmien, ktoré sú následkom vydania všeobecne záväzného právneho predpisu, urobí bez oznámenia držiteľa povolenia z vlastného podnetu. Ďalej je tu úprava, ktorá kopíruje vecnú úpravu predkladaného zákona, zohľadňuje preklenutie doby účinnosti ustanovení, ktorými dochádza k prenosu kompetencií z Úradu pre dohľad nad zdravotnou starostlivosťou na Ministerstvo zdravotníctva Slovenskej republiky, a ďalej je tu návrh, aby sieť staníc záchrannej zdravotnej služby po roku ´25, určená na základe analýz, ktoré majú definovať potrebu rozmiestnenia sídel a typov posádok záchrannej zdravotnej služby v určených sídlach na obdobie šiestich rokov, pričom tieto analýzy majú zahŕňať množstvo parametrov, ktoré nie sú možné vyhodnotiť individuálne pre konkrétnu, konkrétne prípady sídel. Preto dochádza k zmene spôsobu, akým sa zmena sídla vykoná, a to na základe hĺbkovej analýzy v zmene sídla a jej dopadu na celú sieť záchrannej zdravotnej služby. Zmena sídla stanice záchrannej zdravotnej služby sa uskutoční zmenou všeobecne záväzného právneho predpisu. Ďalej je tu úprava, ktorá kopíruje vecnú úpravu predkladaného zákona a zohľadňuje preklenutie doby účinnosti ustanovení, ako som už spomenul, k prenosu kompetencií z Úradu pre dohľad nad zdravotnou starostlivosťou na Ministerstvo zdravotníctva Slovenskej republiky. A zároveň je tu ešte pozmeňujúci návrh v súvislosti s úpravou vo všeobecne záväzným, záväznom predpise, ktorý vydá Ministerstvo zdravotníctva Slovenskej republiky a v ktorom budú vyznačené nielen sídla, ale aj typy ambulancií záchrannej zdravotnej služby a budú po 1. septembri ´25 vykonávať zmeny typu ambulancií záchrannej zdravotnej služby zmenou všeobecne záväzného právneho predpisu. Potom tu sú technicko-legislatívne upresnenia, ale je tu aj jeden pozmeňujúci návrh, ktorý upresňuje to, že na rezidentov v inom odbore, ako je všeobecné lekárstvo, sa budú vzťahovať povinnosti podľa § 39b ods. 13. Tieto povinnosti sa síce dajú odvodiť z § 39b ods. 20 až 22, ale z dôvodu zachovania princípu právnej istoty je vhodnejšie toto ustanovenie naformulovať explicitne. Takže to sme sem takisto pridali po dohovore s ministerstvom. Ďalej sú tu ďalšie technicko-legislatívne zmeny, ktoré umožňujú prechod z ministerstva zdravotní... z Úradu pre dohľad nad zdravotnou starostlivosťou na ministerstvo zdravotníctva. Tých technicko-legislatívnych úprav sú tri-štyri strany. A úplne na záver, Ministerstvo zdravotníctva Slovenskej republiky v súčasnosti ustanovuje len sídla staníc, pričom typ posádok je určený vo vydanom povolení na prevádzkovanie ambulancie zdravotnej záchrannej služby. V kontexte reforiem Plánu obnovy a odolnosti Slovenskej republiky má byť sieť staníc záchrannej zdravotnej služby po roku ´25 určená na základe analýz, ktoré majú definovať potrebu rozmiestnenia sídel a typov posádok záchrannej zdravotnej služby v určených sídlach na obdobie šiestich rokov, pričom tieto analýzy majú zahŕňať množstvo parametrov, ktorých vyhodnotenie je v úzkej väzbe medzi sídlom stanice a typom posádky v nej ustanovenej. Preto aj záväzne právny predpis určujúci sídla staníc musí obsa.... určovať aj typy posádok v týchto sídlach. V súvislosti s ustanoveniami § 3 ods. 3 písm. k), na základe ktorého sa operačnému stredisku tiesňového volania záchrannej zdravotnej služby ukladá nová povinnosť, sa dopĺňa prechodné ustanovenie, v rámci ktorého sa ustanovuje lehota, dokedy je operačné stredisko tiesňového volania záchrannej zdravotnej služby povinné zverejniť na svojom webovom sídle zoznam miest, kde sa nachádzajú automatické externé defibrilátory. Zároveň sa vykonáva legislatívno-technická úprava súvisiaca s prijatým zákonom č. 129/´23 Z. z. Zverejnenie metodiky na webovom sídle napomáha zvýšeniu transparentnosti pri tvorbe siete záchrannej zdravotnej služby. Zároveň sa vykonáva legislatívno-technická úprava súvisiaca s prijatým zákonom č. 129/´23 Z. z. a navrhuje sa nové prechodné ustanovenie, podľa ktorého sa všeobecne záväzný právny predpis vydaný podľa § 8 ods. 1 písm. a) v znení účinnom od 1. septembra ´23 prvýkrát využije až pri vyhlásení výberového konania ministerstvom zdravotníctva podľa zákona č. 578/2004 Z. z. Teraz by som prečítal samotný pozmeňujúci návrh, môj, k tlači teda 1580. 1. V čl. I doterajšie body 2 až 10, 12 až 15 a 17 až 21 a čl. III nadobúdajú účinnosť 1. januára 2024, čo sa premietne do ustanovenia o účinnosti zákona. 2. V čl. I sa za bod 8 vkladá nový bod 9, ktorý znie: „9. § 16 sa dopĺňa odsekom 5, ktorý znie: „(5) Ministerstvo zdravotníctva vyznačí v povolení každý údaj, ktorý sa zmení na základe všeobecne záväzného právneho predpisu vydaného podľa osobitného predpisu19ab). Zmeny údajov podľa prvej vety vyžadujú vydanie nového povolenia, ktorým ministerstvo zdravotníctva súčasne zruší pôvodné povolenie; na vydanie povolenia podľa prvej časti vety sa nevzťahujú ustanovenia o výberovom konaní.“ Poznámka pod čiarou k odkazu 19ab znie: „19ab)	§ 8 ods. 1 písm. a) zákona č. 579/2004 Z. z. v znení zákona č. ..../2023 Z. z.“ Nasledujúce body sa primerane prečíslujú, čo sa premietne aj do ustanovenia o účinnosti zákona. Tento bod nadobúda účinnosť 1. septembra 2025, čo sa premietne aj do ustanovenia o účinnosti zákona. 3. V čl. I doterajší bod 9 znie: „9. V § 17b odsek 1 znie: „(1) Zmeniť sídlo stanice záchrannej zdravotnej služby mimo sídla ustanoveného osobitným predpisom14a) možno len so súhlasom úradu pre dohľad a so súhlasom ministerstva zdravotníctva, ktoré si na tento účel vyžiada stanovisko operačného strediska tiesňového volania záchrannej zdravotnej služby.19a) Úrad pre dohľad udelí súhlas na zmenu sídla stanice záchrannej zdravotnej služby, len ak ministerstvo zdravotníctva udelilo súhlas na zmenu sídla stanice záchrannej zdravotnej služby a zo stanoviska operačného strediska tiesňového volania záchrannej zdravotnej služby vyplýva, že požadovaná zmena predstavuje efektívnejšie zabezpečenie záchrannej zdravotnej služby. Zmena sídla stanice záchrannej zdravotnej služby vyžaduje vydanie nového povolenia, ktorým úrad pre dohľad súčasne zruší pôvodné povolenie.“.“ Tento bod nadobúda účinnosť 1. augusta 2023, čo sa premietne aj do ustanovenia o účinnosti zákona. 4. V čl. I sa za bod 9 vkladá nový bod 10, ktorý znie: „10. § 17b sa vypúšťa.“ Nasledujúce body sa primerane prečíslujú, čo sa premietne aj do ustanovenia o účinnosti zákona. Tento bod nadobúda účinnosť 1. septembra 2025, čo sa premietne aj do ustanovenia o účinnosti zákona. 5. V čl. I doterajší bod 10 znie: „10. V § 17d odsek 1 znie: „(1) Typ ambulancie záchrannej zdravotnej služby podľa § 11 ods. 3 písm. a) až c) a e) je možné zmeniť len so súhlasom úradu pre dohľad a so súhlasom ministerstva zdravotníctva, ktoré si na tento účel vyžiada stanovisko operačného strediska tiesňového volania záchrannej zdravotnej služby. Úrad pre dohľad udelí súhlas na zmenu typu ambulancie záchrannej zdravotnej služby, len ak ministerstvo zdravotníctva udelilo súhlas na zmenu typu ambulancie záchrannej zdravotnej služby a zo stanoviska operačného strediska tiesňového volania záchrannej zdravotnej služby vyplýva, že požadovaná zmena predstavuje efektívnejšie zabezpečenie záchrannej zdravotnej služby. Zmena typu ambulancie záchrannej zdravotnej služby vyžaduje vydanie nového povolenia, ktorým úrad pre dohľad súčasne zruší pôvodné povolenie.“.“ Nasledujúce body sa primerane prečíslujú, čo sa premietne aj do ustanovenia o účinnosti zákona. Tento bod nadobúda účinnosť 1. augusta 2023, čo sa premietne aj do ustanovenia o účinnosti zákona. 6. V čl. I sa za bod 14 vkladá nový bod 15, ktorý znie: „15. § 17d sa vypúšťa.“ Nasledujúce body sa primerane prečíslujú, čo sa premietne aj do ustanovenia o účinnosti zákona. Tento bod nadobúda účinnosť 1. septembra 2025, čo sa premietne aj do ustanovenia o účinnosti zákona. 7. V čl. I sa za 18. bod vkladá nový 19. bod, ktorý znie: „19. V § 39b ods. 13 sa vypúšťajú slová „všeobecné lekárstvo“.“ Nasledujúce body sa primerane prečíslujú, čo sa premietne aj do ustanovenia o účinnosti zákona. Tento bod nadobúda účinnosť 1. augusta 2023, čo sa premietne aj do ustanovenia o účinnosti zákona. 8. V čl. I 22. bode sa za § 102au vkladá § 102av, ktorý vrátane nadpisu znie: „§ 102av Prechodné ustanovenia k úpravám účinným od 1. januára 2024 (1) Konania začaté a právoplatne neskončené do 31. decembra 2023 sa dokončia podľa tohto zákona v znení účinnom do 31. decembra 2023. (2) Prvé výberové konanie o vydanie povolenia na prevádzkovanie ambulancie rýchlej lekárskej pomoci v stretávacom režime „RV“ podľa tohto zákona v znení účinnom od 1. januára 2024 vyhlási ministerstvo zdravotníctva najneskôr do 15. júna 2025 súčasne s výberovým konaním podľa odseku 3. (3) Prvé výberové konanie o vydanie povolenia na prevádzkovanie ambulancií záchrannej zdravotnej služby podľa tohto zákona v znení účinnom od 1. januára 2024 vyhlási ministerstvo zdravotníctva najneskôr do 15. júna 2025. (4) Povolenia na prevádzkovanie ambulancie záchrannej zdravotnej služby vydané podľa predpisov účinných do 31. decembra 2023 strácajú platnosť dňom vyznačeným v povolení na prevádzkovanie ambulancie záchrannej zdravotnej služby. (5) Poskytovatelia, ktorým budú vydané povolenia na prevádzkovanie ambulancie záchrannej zdravotnej služby podľa predpisov účinných od 1. januára 2024, sú povinní začať prevádzkovať ambulanciu záchrannej zdravotnej služby dňom vyznačeným v povolení na prevádzkovanie ambulancie záchrannej zdravotnej služby. (6) Šesťročná doba platnosti povolenia na prevádzkovanie ambulancie záchrannej zdravotnej služby podľa § 15 ods. 2 začne plynúť dňom uvedeným v rozhodnutí, ktorým sa povoľuje prevádzkovanie ambulancie záchrannej zdravotnej služby.“ V súvislosti s touto úpravou sa primerane upraví aj znenie úvodnej vety v tomto bode. 9. V čl. II 1. bode § 2 ods. 4 sa na konci bodka nahrádza bodkočiarkou a pripájajú sa tieto slová: „metodiku tvorby plánu pokrytia územia sídlami staníc záchrannej zdravotnej služby podľa prvej časti vety zverejňuje ministerstvo zdravotníctva na svojom webovom sídle.“, slová „4 až 6“ sa nahrádzajú slovami „4 až 7“ a slová „5 až 7“ sa nahrádzajú slovami „5 až 8“. Bod 1 návrhu zákona nadobúda účinnosť 1. septembra 2023, čo sa premietne aj do ustanovenia o účinnosti zákona. 10. V čl. II sa za 2. bod vkladá nový bod 3, ktorý znie: „3. V § 2 ods. 6 sa slová „odseky 6 a 7“ nahrádzajú slovami „odseky 7 a 8“. Nasledujúce body sa primerane prečíslujú, čo sa premietne aj do ustanovenia o účinnosti zákona. Tento bod nadobúda účinnosť 1. septembra 2023, čo sa premietne aj do ustanovenia o účinnosti zákona. 11. V čl. II bod 3 nadobúda účinnosť 1. septembra 2023, čo sa premietne aj do ustanovenia o účinnosti zákona. 12. V čl. II sa za 5. bod vkladá nový bod 6, ktorý znie: „6. V § 5 ods. 1 písm. d) sa v prvej časti vety za slová „výjazd ambulancie“ vkladajú slová „uvedením vozidla ambulancie záchrannej zdravotnej služby do pohybu“. Nasledujúce body sa primerane prečíslujú, čo sa premietne aj do ustanovenia o účinnosti zákona. Tento bod nadobúda účinnosť 1. septembra 2023, čo sa premietne aj do ustanovenia o účinnosti zákona. 13. V čl. II 6. bode sa slová „§ 5 ods. 1 písm. d)“ nahrádzajú slovami „§ 5 ods. 1 písm. e)“. Bod 6 nadobúda účinnosť 1. septembra 2023, čo sa premietne aj do ustanovenia o účinnosti zákona. 14. V čl. II 7. bode sa slová „§ 5 ods. 1 písm. f)“ nahrádzajú slovami „§ 5 ods. 1 písm. g)“. Bod 7 nadobúda účinnosť 1. septembra 2023, čo sa premietne aj do ustanovenia o účinnosti zákona. 15. V čl. II sa za 7. bod vkladá nový bod 8, ktorý znie: „8. V § 5 ods. 1 písm. m) sa slová „písmena k)“ nahrádzajú slovami „písmena l)“.“ Nasledujúce body sa primerane prečíslujú, čo sa premietne aj do ustanovenia o účinnosti zákona. Tento bod nadobúda účinnosť 1. septembra 2023, čo sa premietne aj do ustanovenia o účinnosti zákona. 16. V čl. II 8. bode sa slová „za písmeno l) vkladá nové písmeno m)“ nahrádzajú slovami „za písmeno m) vkladá nové písmeno n)“. V súvislosti s touto úpravou sa označenie písmena m) nahradí označením písmena n), slová „m) až t)“ sa nahradia slovami „n) až u)“ a slová „n) až u)“ sa nahradia slovami „o) až v)“. Bod 8 nadobúda účinnosť 1. septembra 2023, čo sa premietne aj do ustanovenia o účinnosti zákona. 17. V čl. II 9. bode sa slová „odseku 1 písm. l)“ nahrádzajú slovami „odseku 1 písm. m)“. Bod 9 nadobúda účinnosť 1. septembra 2023, čo sa premietne do ustanovenia o účinnosti zákona. 18. V čl. II 10. bod znie: „10. V § 6 ods. 2 písm. a) sa slová „§ 5 ods. 1 písm. b), d), o), p) a u) a ods. 3 a 4“ nahrádzajú slovami § 5 ods. 1 písm. b), d), n), p), q) a v) a ods. 3 a 4“.“ Bod 10 nadobúda účinnosť 1. septembra 2023, čo sa premietne aj do ustanovenia o účinnosti zákona. 19. V čl. II 11. bod znie: „11. V § 6 ods. 2 písm. b) sa slová „§ 5 ods. 1 písm. a), c), e) až n), s) a t)“ nahrádzajú slovami „§ 5 ods. 1 písm. a), c), e) až m), o), t) a u)“.“ Bod 11 nadobúda účinnosť 1. septembra 2023, čo sa premietne aj do ustanovenia o účinnosti zákona. 20. Čl. II sa dopĺňa bodmi 12 až 15, ktoré znejú: „12. V § 8 ods. 1 písmeno a) znie: „a) sídla staníc záchrannej zdravotnej služby a typy ambulancií záchrannej zdravotnej služby v týchto sídlach,“.“ 13. Za § 10b sa vkladajú § 10ba, ktorý vrátane nadpisu znie: „§ 10ba Prechodné ustanovenie k úpravám účinným od 1. augusta 2023 (1) Operačné stredisko záchrannej zdravotnej služby splní povinnosť podľa § 3 ods. 3 písm. k) tohto zákona v znení účinnom od 1. augusta 2023 najneskôr do 1. septembra 2023. (2) Metodiku tvorby plánu pokrytia územia sídlami staníc záchrannej zdravotnej služby podľa § 2 ods. 4 zverejní ministerstvo zdravotníctva prvýkrát na svojom webovom sídle do 31. decembra 2023.“ 14. V § 10c sa označenie odkazu na poznámku pod čiarou „17“ nahrádza označením odkazu na poznámku pod čiarou „18“. Poznámka pod čiarou k odkazu 18 znie: „18) § 17 zákona č. 578/2004 Z. z. v znení neskorších predpisov.“ 15. V § 10c sa doterajší text označuje ako odsek 1 a dopĺňa sa odsekmi 2 a 3, ktoré znejú: „(2) Konania o uložení pokuty začaté a právoplatne neskončené do 31. augusta 2023 sa dokončia podľa tohto zákona v znení účinnom do 31. augusta 2023. (3) Všeobecne záväzný právny predpis vydaný podľa § 8 ods. 1 písm. a) v znení účinnom od 1. septembra 2023 sa prvýkrát použije až na účely vyhlásenia výberového konania podľa osobitného predpisu.19)“ Poznámka pod čiarou k odkazu 19 znie: „19) § 102av ods. 2 a 3 zákona č. 578/2004 Z. z. v znení zákona č .../2023 Z. z.“ Bod 13 nadobúda účinnosť 1. augusta 2023, body 12, 14 a 15 nadobúdajú účinnosť 1. septembra 2023, čo sa premietne aj do ustanovenia o účinnosti zákona. To je koniec pozmeňujúceho návrhu, ktorý som podal.